Skooluitstappie eindig tragiesFoto: pixabay.com ŉ 17-jarige skoolseun het Donderdagmiddag tydens ŉ skooluitstappie in die see by Port St. Johns in die Oos-Kaap verdrink. Kapt. Nozuko Handile, polisiewoordvoerder, het Vrydag aan Maroela Media gesê die voorval het omstreeks 13:00 by Second Beach plaasgevind. “ŉ Groep leerders van ŉ skool in Mthatha het die gebied kom besoek vir ŉ aardrykskunde-opdrag. Die seun en nóg ŉ leerder het in die see gaan swem. Sy vriend het gesien hoe hy in die moeilikheid beland en onder die water verdwyn,” het Handile gesê. Die vriend het die onderwysers laat weet en die onderwysers het die polisie in kennis gestel. Polisieduikers is na die toneel ontbied en ŉ soektog na die seun is van stapel gestuur, maar is later weens swak lig afgelas. Die soektog na sy liggaam word vandag voortgesit.